Okresná prokuratúra Prievidza 
M. Mišíka 22, 971 34 Prievidza 1 	

Sp. zn. : 1 Pv 1060/11/3307	Prievidza, 17.10.2012
EEČ : 2-27-92-2012

U Z N E S E N I E

Trestná vec:	obvinený XXXXX 
Prečin:	Nebezpečné vyhrážanie podľa § 360 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátorka Okresnej prokuratúry Prievidza
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
vo večerných hodinách od 19:00 h dňa 21.9.2011 do ranných hodín dňa 22.9.2011 a od večerných hodín dňa 28.9.2011 do ranných hodín dňa 29.9.2011 sa v obytnom dome č. 29 na Bojnickej ceste v Kanianke, okres Prievidza, opakovane vyhrážal svojmu susedovi poškodenému XXXXX zabitím, čím v ňom vzbudil obavu, že obvinený hrozby splní a poškodený privolal policajnú hliadku 
lebo obvinený nebol v čase činu pre nepríčetnosť trestne zodpovedný
Odôvodnenie:
Poverený príslušník PZ  Obvodného oddelenia PZ v Prievidzi dňa 3.11.2011 začal trestné stíhanie  a dňa 20.12.2011 a dňa 22.3.2012 vzniesol obvinenie XXXXX z prečinu nebezpečného vyhrážania podľa § 360 ods.1 Tr. zák, ktorého sa mal obvinený dopustiť v nočných hodinách z 21. 9.2011 na 22.9.2011 a z 28.9.2011 na 29.9.2011 voči poškodenému XXXXX tým, že sa mu opakovane vyhrážal zabitím. 

Po skončení vyšetrovania doručil poverený príslušník PZ  tunajšej prokuratúre vyšetrovací spis s návrhom na zastavenie trestného stíhania. 

Preskúmaním vyšetrovacieho spisu som zistila, že v priebehu vyšetrovania vyplynula potreba skúmania duševného stavu obvineného  XXXXX. Preto po vydaní príkazu súdu sp. zn. 0Tp 403/2012 zo dňa 13.1.2012 boli uznesením policajta zo dňa 27.1.2012  pribratí znalci z odboru zdravotníctva-psychiatrie a bol vypracovaný znalecký posudok z odboru zdravotníctvo a farmácia, odvetvie psychiatria znalcami MUDr.Majzlanovou a MUDr.Glézlom.

Zo znaleckého posudku vyplynulo, že obvinený XXXXX v čase spáchania skutkov trpel závažnou duševnou poruchou, pre ktorú nebol schopný rozpoznať protiprávnosť svojho konania a jeho ovládacia schopnosť bola znížená v podstatne forenzne významnej miere. Znalci nedoporučili jeho účasť na vyšetrovacích úkonoch a pobyt na slobode z psychiatrického hľadiska považujú za nebezpečný. Navrhli mu uložiť ochranné psychiatrické liečenie ústavnou formou. 

V zmysle § 215 ods. 1 písm. e) Trestného poriadku „Prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 

V zmysle § 23 Trestného zákona „Kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

Vzhľadom na splnenie vyššie citovaných zákonných podmienok som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Eva Konopová
prokurátorka